IZVEDBENA UREDBA KOMISIJE (EU) 2020/746

z dne 4. junija 2020

o spremembi Izvedbene uredbe (EU) 2019/947 glede odložitve datumov začetka uporabe nekaterih ukrepov v okviru pandemije COVID-19

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2018/1139 Evropskega parlamenta in Sveta z dne 4. julija 2018 o skupnih pravilih na področju civilnega letalstva in ustanovitvi Agencije Evropske unije za varnost v letalstvu ter spremembi uredb (ES) št. 2111/2005, (ES) št. 1008/2008, (EU) št. 996/2010, (EU) št. 376/2014 ter direktiv 2014/30/EU in 2014/53/EU Evropskega parlamenta in Sveta ter razveljavitvi uredb (ES) št. 552/2004 in (ES) št. 216/2008 Evropskega parlamenta in Sveta ter Uredbe Sveta (EGS) št. 3922/91 (1) in zlasti člena 57 Uredbe,

ob upoštevanju naslednjega:

(1) Ukrepi, uvedeni za zajezitev pandemije COVID-19, resno ovirajo zmožnost držav članic in letalske industrije, da se pripravijo na uporabo številnih nedavno sprejetih izvedbenih uredb na področju varnosti v letalstvu.

(2) Ukrepi zapore ter spremembe delovnih pogojev in razpoložljivosti zaposlenih v povezavi z dodatno delovno obremenitvijo zaradi obvladovanja znatnih negativnih posledic pandemije COVID-19 za vse deležnike otežujejo priprave na uporabo teh izvedbenih uredb.

(3) Zamudi pri opravljanju različnih nalog, potrebnih za pravilno in pravočasno izvajanje Izvedbene uredbe Komisije (EU) 2019/947 (2), zlasti vzpostavitvi digitalnih in interoperabilnih sistemov registracije ter prilagoditvi dovoljenj, izjav in certifikatov, izdanih na podlagi nacionalne zakonodaje, se zaradi pandemije COVID-19 ni mogoče izogniti.

(4) Postopek standardizacije in druge s tem povezane dejavnosti, ki jih vodijo industrija in organi za standardizacijo, na primer priprava metodologij preizkušanja ali preizkušanje tehničnih značilnosti, kot je identifikacija na daljavo, so bile odložene. To bo negativno vplivalo na zmogljivost proizvajalcev, da dajo na trg sisteme brezpilotnih zrakoplovov, ki izpolnjujejo nove standardizirane zahteve v skladu z Delegirano uredbo Komisije (EU) 2019/945 (3).

(5) Zato bi bilo treba dovoliti, da se vse vrste sistemov brezpilotnih zrakoplovov upravljajo pod obstoječimi pogoji dodatnih šest mesecev. Zato bi bilo treba datume začetka uporabe Izvedbene uredbe (EU) 2019/947 ustrezno odložiti, da se operatorjem sistemov brezpilotnih zrakoplovov omogoči, da dodatnih šest mesecev uporabljajo sisteme brezpilotnih zrakoplovov, ki niso skladni z Delegirano uredbo (EU) 2019/945.

(6) Agencija Evropske unije za varnost v letalstvu je Komisiji potrdila, da je odložitev uporabe določb iz uvodne izjave 3 mogoča, ne da bi to negativno vplivalo na varnost v letalstvu, saj gre za zelo omejeno obdobje, zračni promet se bo v okviru okrevanja po pandemiji COVID-19 verjetno počasi nadaljeval, kar bo pomenilo manjšo izpostavljenost tveganjem, nacionalna zakonodaja pa se bo še naprej uporabljala v državah članicah, v katerih so dovoljene operacije sistemov brezpilotnih zrakoplovov.

(7) Da se nacionalnim organom in vsem deležnikom med pandemijo COVID-19 zagotovi takojšnja pomoč in da se jim omogoči prilagoditev njihovih načrtov za pripravo na odloženo uporabo zadevnih določb, bi morala ta uredba začeti veljati dan po objavi v Uradnem listu Evropske unije.

(8) Ukrepi iz te uredbe so v skladu z mnenjem odbora, ustanovljenega na podlagi člena 127 Uredbe (EU) 2018/1139 –

SPREJELA NASLEDNJO UREDBO:

Člen 1 Izvedbena uredba (EU) 2019/947 se spremeni: (1) v členu 20 se „1. julijem 2022“ nadomesti s „1. januarjem 2023“; (2) člen 21 se spremeni: (a) v odstavku 1 se „1. julija 2021“ nadomesti s „1. januarja 2022“; (b) v odstavku 2 se „1. julija 2021“ nadomesti s „1. januarja 2022“; (c) v odstavku 3 se „1. julija 2022“ nadomesti s „1. januarja 2023“; (3) v členu 22 se „dveletno obdobje“ nadomesti z „obdobje 30 mesecev“; (4) člen 23 se spremeni: (a) v odstavku 1 se drugi pododstavek nadomesti z naslednjim: „Uporablja se od 31. decembra 2020.“; (b) odstavek 5 se nadomesti z naslednjim: „5 Člen 15(3) se uporablja od 1. januarja 2022.“

Člen 2 Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 4. junija 2020 Za Komisijo Predsednica Ursula VON DER LEYEN

(1) UL L 212, 22.8.2018, str. 1.

(2) Izvedbena uredba Komisije (EU) 2019/947 z dne 24. maja 2019 o pravilih in postopkih za upravljanje brezpilotnih zrakoplovov (UL L 152, 11.6.2019, str. 45).

(3) Delegirana uredba Komisije (EU) 2019/945 z dne 12. marca 2019 o sistemih brezpilotnega zrakoplova in operatorjih sistemov brezpilotnega zrakoplova iz tretjih držav (UL L 152, 11.6.2019, str. 1).